মাননীয় রেল মন্ত্রীকে ধন্যবাদ। ইদানিং বেশিরভাগ ট্রেনই সময়মত স্টেশন থেকে ছেড়ে যাচ্ছে৷ কিছুটা সময় এদিক সেদিক হয়, তা মেনে নেয়ার মত৷ রেল হচ্ছে গণমানুষের বাহন৷ বিশ্বের উন্নত দেশ গুলো তাদের প্রধান জনপরিবহন হিসেবে রেলকেই স্থাপন করেছে৷ এর অনেক কারণ রয়েছে৷ এই বাহন যেমন নিরাপদ, তেমনি স্বল্পব্যয়ে। অপরদিকে আমরা দিন দিন অযত্নে, অবহেলায় রাষ্ট্রীয় এই পরিবহন ব্যবস্থাকে ঠেলে দিয়েছি ধ্বংসের মুখে৷ স্বাধীনতার পর আমরা উত্তরাধিকার সূত্রে প্রাপ্ত রেলপথের দৈর্ঘ্য দিন দিন কমিয়ে ফেলেছি, অনেক স্টেশন বন্ধ করেছি৷ ’ গোল্ডেন হ্যান্ডশেক’ এর নাম করে রেলের কর্মীদের বিদায় করে দিয়েছি৷ বিভিন্ন সময় লোকসানের অপপ্রচার চালিয়েছি৷ যে ট্রেনের টিকেট ২/৩ দিন আগে থেকে বুকিং না দিলে পাওয়া যায় না, শত শত লোক সিট না পেয়ে দাড়িয়ে যাত্রা করে, সেই ট্রেন কি ভাবে লোকসান করে, তা সাধারণ মানুষ হিসেবে আমরা বুঝতে পারি না৷